«Chessify»-ի համահիմնադիր եւ ղեկավար Գոռ Վարդանյանը մեզ հետ զրույցում նշեց, որ «Chessify»-ն ամպային սարքավորումների շնորհիվ լուծում է պրոֆեսիոնալ շախմատիստների պարապելու խնդիրը. «Գրքից խնդիրը հեռախոսով նկարել, թվայնացնել ու հանգիստ աշխատել, տեղաշարժել խաղաքարերը, վիզուալ ավելի հեշտ պատկերացնել հետագա քայլերը։ Դրանից բացի՝ կա նաեւ անալիզատոր, որը ոչ թե պարզապես լուծումն է ասում, այլ խաղաքարի որոշակի դիրքի վերաբերյալ հնարավոր երեք քայլ է ցույց տալիս, ասում է՝ այդ դիրքում սպիտակն է ուժեղ, թե՝ սեւը, եւ թե որքանով է ուժեղ։ Այսինքն՝ երեխան կարող է փորձել, եթե չստացվի, նոր օգտվի այդ գործառույթից ու երեք քայլերից ընտրի իր ուզածը»: